KOMMISSIONENS HENSTILLING af 1. marts 1996 om et samordnet program for kontrol i 1996 for at sikre overholdelse af maksimalgrænseværdierne for pesticidrester i og på visse produkter af vegetabilsk oprindelse, herunder frugt og grøntsager (96/199/EF)

KOMMISSIONEN FOR DE EUROPÆISKE FÆLLESSKABER -

som henviser til traktaten om oprettelse af Det Europæiske Fællesskab,

som henviser til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager (1), senest ændret ved direktiv 95/61/EF (2), særlig artikel 4, stk. 3,

som har hørt Den Stående Komité for Plantesundhed, og

som tager følgende i betragtning:

Ifølge artikel 4, stk. 2, i direktiv 90/642/EØF skal medlemsstaterne inden den 1. august 1995 tilsende Kommissionen alle relevante oplysninger om gennemførelsen i 1994 af deres nationale kontrolprogrammer for at sikre overholdelse af de maksimalgrænseværdier for pesticidrester, der er fastsat i direktivets bilag II; det har dog ikke været muligt for samtlige medlemsstater formelt at indsende deres nationale rapporter inden denne dato;

ifølge artikel 4, stk. 1, i direktiv 90/642/EØF skal medlemsstaterne udarbejde foreløbige programmer med fastlæggelse af karakteren og hyppigheden af den kontrol, der skal foretages for at sikre overholdelse af den liste, der er fastlagt for maksimalgrænseværdier for pesticidrester; ved sin henstilling 95/156/EF af 8. marts 1995 om et samordnet program for kontrol i 1995 for at sikre overholdelsen af maksimalgrænseværdierne for pesticidrester på og i visse produkter af vegetabilsk oprindelse, herunder frugt og grøntsager (3), henstillede Kommissionen til medlemsstaterne at tilsende den deres påtænkte nationale kontrolprogram for 1996 inden den 1. september 1995; det har dog ikke været muligt for samtlige medlemsstater formelt at indsende deres påtænkte nationale kontrolprogrammer for 1996 inden denne dato;

bilag II til direktiv 90/642/EØF er blevet suppleret med lister over maksimalgrænseværdier for bestemte pesticider ved Rådets direktiv 93/58/EØF (4), 94/30/EF (5) og 95/38/EF (6), som skal gennemføres af medlemsstaterne senest den 1. juli 1996, samt ved Rådets direktiv 95/61/EF, der skal gennemføres af medlemsstaterne senest den 31. oktober 1996; de harmoniserede maksimalgrænseværdier for pesticidrester i bilag II bør derfor underkastes de nationale og samordnede kontrolprogrammer i 1996;

de oplysninger, Kommissionen har fået forelagt, har ikke været tilstrækkelige til at give et fuldstændigt overblik over medlemsstaternes kontrol med pesticidrester i 1994 eller til at kunne foretage en samlet vurdering af medlemsstaternes påtænkte kontrol i 1996; der foreligger dog tilstrækkelige oplysninger til at udarbejde et samordnet program for specifikke pesticid-/produktkombinationer på EF-plan; undersøgelserne af en systematisk statistisk plan for det antal prøver, der skal udtages i forbindelse med den specifikke samordnede indsats, er dog ikke tilendebragt;

det er fortsat nødvendigt at anbefale generelle grundregler for kontrol af pesticidrester, der skal foretages af medlemsstaterne i 1996 for at sikre overholdelse af de påbudte maksimalgrænseværdier for pesticidrester og medvirke til, at det indre marked fuldføres og fungerer;

det er vigtigt, at medlemsstaterne som grundlag for senere drøftelser giver adgang til oplysninger om igangværende nationale foranstaltninger til kvalitetssikring, som anvendes på prøveudtagning og analyser af pesticidrester;

det vil endvidere være nyttigt med henblik på udarbejdelsen af fremtidige henstillinger, hvis Kommissionen forud bliver underrettet om medlemsstaternes foreløbige programmer for 1997 for kontrol med maksimalgrænseværdier for pesticidrester i henhold til direktiv 90/642/EØF;

oplysninger om resultaterne af kontrolprogrammer og detaljer om påtænkte nationale kontrolprogrammer egner sig ganske særligt til behandling, lagring og overførsel ad elektronisk vej; Kommissionen kan tilsende medlemsstaterne disketter med den ønskede formatering; medlemsstaterne skulle følgelig være i stand til at sende deres rapporter for 1995 og de påtænkte nationale kontrolprogrammer i 1997 til Kommissionen i standardformat; det skal dog bemærkes at den elektroniske behandling, lagring og overførsel af data for øjeblikket undersøges nærmere af medlemsstaterne og Kommissionen;

medlemsstaternes kontrol og prøvetagning for at sikre overholdelse af de maksimalgrænseværdier for pesticidrester, som er fastsat i den liste, der omhandles i artikel 1, stk. 1, i direktiv 90/642/EØF, bør gennemføres i henhold til kravene i Kommissionens direktiv 79/700/EØF af 24. juli 1979 om fastsættelse af fællesskabsmetoder til udtagning af prøver til den officielle kontrol med pesticidrester på og i frugt og grøntsager (7), Rådets direktiv 85/591/EØF af 20. december 1985 om indførelse af fælles prøvetagnings- og analysemetoder til kontrol af levnedsmidler (8), Rådets direktiv 89/397/EØF af 14. juni 1989 om officiel kontrol med levnedsmidler (9) og Rådets direktiv 93/99/EØF af 29. oktober 1993 om supplerende bestemmelser vedrørende kontrol med levnedsmidler (10) -

HENSTILLER TIL MEDLEMSSTATERNE:

1) at prioritere kontrollen af produkter fra en signifikant del af de produktgrupper, der er fastsat i bilag I til direktiv 90/642/EØF

2) at prioritere et minimumsantal af regelmæssige prøver, der afspejler produktionen, forbruget og indførslen til EF af hvert produkt i hele 1996 eller i produktets salgssæson med tydeligt registreret oprindelse og handels- eller afsætningsled

3) at prioritere analyse for rester af så mange pesticider som muligt blandt dem, der er anført i bilag II til direktiv 90/642/EØF, under hensyntagen til den benyttede analysemetode

4) at prioritere udarbejdelsen af en generel rapport med henblik på orientering vedrørende den løbende anvendelse af deres kvalitetssikringsforanstaltninger med hensyn til prøveudtagning og analyser af pesticidrester samtidig med den i punkt 6 omhandlede rapport

5) som en særopgave i 1996 at udtage prøver og analysere for de produkt/pesticidrestkombinationer, der er anført i bilag I, på grundlag af et målantal på 30 prøver af hvert produkt, og som i fornødent omfang afspejler markedsandelen for henholdsvis medlemsstaten selv, EF og tredjelande på medlemsstatens marked og meddele resultaterne, herunder benyttede analysemetoder og kvalitetssikringsforanstaltninger, om muligt ikke senere end den 1. juli 1997, men senest den 1. august 1997

6) om muligt ikke senere end den 1. juli 1996, men senest den 1. august 1996, at tilsende Kommissionen alle de oplysninger, som kræves efter artikel 4, stk. 2, i direktiv 90/642/EØF, især meddele resultaterne af kontrollen i 1995 med hensyn til de pesticider, der er anført i bilag II til direktiv 90/642/EØF, idet modellerne til rapportformularer i bilag II (om muligt i elektronisk form) benyttes i videst muligt omfang, og

7) inden den 1. september 1996 at tilsende Kommissionen deres påtænkte nationale kontrolprogram for 1997, idet modellerne til rapportformularer i bilag III (om muligt i elektronisk form) benyttes i videst muligt omfang.

Udfærdiget i Bruxelles, den 1. marts 1996.

På Kommissionens vegne

Franz FISCHLER

Medlem af Kommissionen

(1) EFT nr. L 350 af 14. 12. 1990, s. 71.

(2) EFT nr. L 292 af 7. 12. 1995, s. 27.

(3) EFT nr. L 103 af 6. 5. 1995, s. 38.

(4) EFT nr. L 211 af 23. 8. 1993, s. 6.

(5) EFT nr. L 189 af 23. 7. 1994, s. 70.

(6) EFT nr. L 197 af 22. 8. 1995, s. 14.

(7) EFT nr. L 207 af 15. 8. 1979, s. 26.

(8) EFT nr. L 372 af 31. 12. 1985, s. 50.

(9) EFT nr. L 186 af 30. 6. 1989, s. 23.

(10) EFT nr. L 290 af 24. 11. 1993, s. 14.

BILAG I

MGV, der skal overvåges i den specifikke indsats i 1996 i henhold til punkt 5 i nærværende henstilling

>TABELPOSITION>

BILAG II A

>START GRAFIK>

>SLUT GRAFIK>

BILAG II B

>START GRAFIK>

>SLUT GRAFIK>

BILAG II C

>START GRAFIK>

>SLUT GRAFIK>

BILAG III A

>START GRAFIK>

>SLUT GRAFIK>

BILAG III B

>START GRAFIK>

>SLUT GRAFIK>